La conservació de la biodiversitat constitueix un objectiu clau per a Catalunya.
Com que aquesta biodiversitat és elevada, i resulta a més una important font de recursos fitogenètics que cal conservar perquè està en perill de desaparició, és necessari que s'adoptin les mesures oportunes per garantir-ne la conservació.
Correspon al Departament d'Agricultura, Ramaderia, Pesca i Alimentació, en l'àmbit de les seves competències i a través dels seus òrgans, la funció de promoure la recuperació i la conservació de la biodiversitat cultivada i els recursos fitogenètics, l'ús d'aquests, la divulgació i la comercialització de les varietats locals de Catalunya i/o de totes aquelles que representin un interès especial o un patrimoni genètic.
Mitjançant el Decret 131/2012, de 23 d'octubre, pel qual es regula el Registre oficial d'empreses proveïdores de material vegetal i se n'estableixen les normes d'autorització, inscripció i funcionament, es regulen activitats de producció i comercialització de material vegetal i es crea el Catàleg de varietats locals d'interès agrari de Catalunya.
Amb el Catàleg, s'identifiquen les varietats que tenen un interès per a ser conservades i es recopila informació de les varietats locals d'interès agrari.
Atesa la casuística de conservació que hi ha al nostre territori, l'any 2015 el Departament d'Agricultura, Ramaderia, Pesca i Alimentació va posar en funcionament un banc de llavors en el qual es conserven les llavors presentades per entitats, particulars o recol·lectades pel propi Departament.
En vista de l'experiència adquirida, es considera convenient constituir aquest Banc integrat dins l'estructura del Departament.
El Banc de Llavors fa una conservació ex situ, és a dir, fora del seu àmbit, en condicions de congelació, de manera que es garanteix la preservació a llarg termini de les varietats locals catalanes, amb l'objectiu de conservar en bones condicions llavors de totes les varietats inscrites en el Catàleg de Varietats locals i d'aquelles llavors, encara no caracteritzades, que pugui lliurar qualsevol ciutadà al Banc per a la seva conservació.
Per tot això, de conformitat amb l'article 23 de la Llei 13/2008, de 5 de novembre, de la Presidència de la Generalitat i del Govern, la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i la Llei 26/2010, de 3 d'agost, de règim jurídic i de procediment de les administracions públiques de Catalunya;
A proposta de la consellera d'Agricultura, Ramaderia, Pesca i Alimentació, i d'acord amb el Govern,
Es crea el Banc de Llavors de la Generalitat de Catalunya, d'ara en endavant, el Banc de Llavors, adscrit a la Direcció General d'Agricultura i Ramaderia, del Departament d'Agricultura, Ramaderia, Pesca i Alimentació de l'Administració de la Generalitat de Catalunya.
La finalitat del Banc de Llavors és conservar els recursos fitogenètics amb interès agrari en l'àmbit geogràfic de Catalunya, per evitar la pèrdua de diversitat genètica de les varietats locals, que es poden conservar via llavor, i que es troben inscrites o que són susceptibles d'inscripció en el Catàleg de varietats locals d'interès agrari de Catalunya, regulat pel Decret 131/2012, de 23 d'octubre, pel qual es regula el Registre oficial d'empreses proveïdores de material vegetal i se n'estableixen les normes d'autorització, inscripció i funcionament, es regulen activitats de producció i comercialització de material vegetal i es crea el Catàleg de varietats locals d'interès agrari de Catalunya.
Òrgan de gestió del Banc de Llavors
La gestió del Banc de Llavors correspon al Servei d'Ordenació Agrícola.
4.1 Les funcions del Banc de Llavors són les següents:
a) Rebre les llavors aportades amb les sol·licituds d'inscripció en el Catàleg de les varietats locals d'interès agrari de Catalunya.
b) Rebre les llavors cedides per persones físiques o jurídiques, públiques o privades, a títol no onerós o gratuït.
c) Comprovar la qualitat de les llavors.
d) Preparar les llavors per a la seva conservació.
e) Emmagatzemar les col·leccions base de llavors del Banc.
f) Impulsar la col·laboració amb altres bancs de germoplasma, així com amb entitats públiques i privades que treballin en l'àmbit de la conservació de llavors a Catalunya, amb l'exclusiva finalitat de garantir la regeneració del material del Banc de Llavors.
4.2 El departament competent en matèria d'agricultura presta el suport tècnic i el material necessari per al desenvolupament de les funcions del Banc de Llavors.